
UPRAVNI ODJEL ZA FINANCIJE
I PRORAČUN
KLASA: 112-02/25-02/11
URBROJ: 2198-12/1-26-6

Zadar, 6. studenog 2026. godine


[bookmark: _Hlk184895774]Na temelju članka 19 stavka 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 4/18, 112/19, 17/25 – u daljnjem tekstu: Zakon), pročelnik Upravnog odjela za financije i proračun, objavljuje


UPUTE I OBAVIJESTI KANDIDATIMA
koji podnose prijave na javni natječaj za prijam u službu 
višeg savjetnika u Upravni odjel za financije i proračun

U „Narodnim novinama“ broj  128/2026 od 6. studenog 2026. godine objavljen je javni natječaj za prijam u službu u Upravni odjel za financije i proračun, Odsjek za upravni postupak, na radno mjesto viši savjetnik, radno mjesto broj 38. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 17/26, u daljnjem tekstu: Pravilnik), 1 izvršitelj, na neodređeno vrijeme, uz obvezan probni rad u trajanju od 3 mjeseca.

Od dana objave javnog natječaja u „Narodnim novinama“ počinje teći rok od 8 dana za podnošenje prijava na javni natječaj. Slijedom navedenog, posljednji dan za podnošenje prijava na javni natječaj je 14. studenog 2026. godine. Budući da rok za podnošenje prijava na javni natječaj završava u dan kad Zadarska županija ne radi, posljednji dan za podnošenje prijava na javni natječaj je prvi sljedeći radni dan, odnosno 16. studenog 2026. godine.  Prijava je podnesena u roku ako je prije isteka roka zaprimljena u pisarnici Zadarske županije, Ivana Mažuranića 28, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

I. Opis poslova radnih mjesta, koja se popunjavaju predmetnim javnim natječajem, prema Pravilniku:
- vodi drugostupanjski upravni postupak, donosi rješenja po žalbama izjavljenima protiv pojedinačnih akata upravnih tijela jedinica lokalne samouprave iz područja utvrđivanja lokalnih poreza, 
- surađuje s drugim upravnim tijelima, službama i korisnicima proračuna radi unapređenja financijskog i računovodstvenog upravljanja projektima Europske unije,
- brine o održavanje i unapređenju informatičke podrške sukladno potrebama odsjeka,
- surađuje pri izradi financijskih planova za proračunske korisnike, kao i na izradi financijskih izvješća,
- vodi poslovne knjige za proračunske korisnike,
- prati izmjene zakona i propisa te donošenje akata predstavničkog i izvršnog tijela, 
- računovodstveno i financijski prati izvršenje projekata Europske unije po izvorima financiranja te usklađuje knjigu ulaznih računa i glavnu knjigu s pomoćnim evidencijama projekata i utvrđuje stanje sredstava,
- prati i analizira ostvarivanje prihoda i primitaka i izvršavanje rashoda i izdataka po pojedinim projektima,
- ostali poslovi koji mu se povjere. 

II. Podaci o plaći:
Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10, 10/23), plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Koeficijent složenosti poslova  radnog mjesta viši savjetnik je 2,84 utvrđen temeljem točke III. Odluke o koeficijentima za obračun plaća službenika i namještenika Zadarske županije utvrđenog pod rednim brojem 11., za radna mjesta 4. klasifikacijskog ranga („Službeni glasnik Zadarske županije“ broj 10/26).

Osnovica za obračun plaće utvrđena je člankom 43. stavak 1. Kolektivnog ugovora za službenike i namještenike upravnih tijela Zadarske županije („Službeni glasnik Zadarske županije“ broj 8/26).

III. Način obavljanja prethodne provjere znanja i sposobnosti kandidata:
Prethodna provjera znanja i sposobnosti kandidata temelji se na članku 22. Zakona, a provodi je tročlano Povjerenstvo za provedbu javnog natječaja imenovano od strane  pročelnika Upravnog odjela za financije i proračun.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima javnog natječaja, a poziv na prethodnu provjeru znanja i sposobnosti biti će objavljen na mrežnoj stranici Zadarske županije https://www.zadarska-zupanija.hr/prijam-u-slu%C5%BEbu/prijem-u-sluzbu-natjecaji-u-tijeku , najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima javnog natječaja neće se smatrati kandidatima prijavljenim na javni natječaj te će im biti upućena odgovarajuća pisana obavijest. Obavijest se u pravilu dostavlja na adresu elektroničke pošte prijavitelja.

Pravni izvori za pripremanje kandidata za prethodnu provjeru znanja za radno mjesto viši savjetnik, radno mjesto broj 38. iz Pravilnika,  su sljedeći: 
1. Zakona o općem upravnom postupku („Narodne novine“, broj 47/09, 110/21);
2. Zakon o lokalnim porezima („Narodne novine“ broj 115/16, 101/17, 114/22, 114/23, 152/24);
3. Zakon o proračunu („Narodne novine“ broj 144/21);
4. Statut Zadarske županije („Službeni glasnik Zadarske županije“ broj 10/26).

Izvori za pripremu kandidata objavljeni u „Narodnim novinama“ dostupni su na mrežnoj stranici https://narodne-novine.nn.hr/, izvor objavljen u „Službenom glasniku Zadarske županije“ dostupan je na linku https://glasnik.zadarska-zupanija.hr/ .

Prethodna provjera znanja i sposobnosti kandidata, za radna mjesta koja se popunjavaju predmetnim javnim natječajem, obuhvaća:
- pisanu provjeru znanja iz područja navedenih u pravnim izvorima za pripremanje kandidata,
- intervju. 

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 20 bodova.

Pisana provjera znanja sastoji se od ukupno 20 pitanja. Bodovanje pisanog testiranja vršit će se na način da broj točnih odgovora bude podijeljen sa 2, što zaokruženo na cijeli broj daje broj bodova postignutih na pisanom testu. Maksimalan broj bodova koji kandidat može ostvariti na pisanom testu je 10 bodova.
Smatra se da je kandidat položio pisani test ako je ostvario najmanje 50% bodova iz svakog dijela provjere znanja i sposobnosti kandidata na provedenom testiranju.

S kandidatom koji na pisanom testiranju ostvari najmanje 50% ukupnog mogućeg broja bodova, Povjerenstvo za provedbu javnog natječaja provest će intervju. 
Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.
Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene.

Maksimalan broj bodova koji kandidat može ostvariti na intervjuu je 10 bodova.
Smatra se da je kandidat zadovoljio ako je na intervjuu ostvario najmanje 5 bodova. 

IV. U nastavku donosimo još nekoliko informacija o javno natječajnom postupku:
1. Molimo podnositelje u prijavi navesti sve podatke i priložiti svu traženu dokumentaciju naznačenu u javnom natječaju budući da manjak samo jednog  dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na javni natječaj.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18, 112/19, 17/25), a koji se odnosi na natječajni postupak, dostupan je na linku https://zadarska-zupanija.hr/images/dokumenti/Izvadak_-_Zakon_2025.pdf

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije www.zadarska-zupanija.hr
dana  6. studenog 2026. godine.

